11 ግለሰቦች በሚገኙበት ሁለት የሙስና ወንጀል መዝገቦች ላይ 8 ተጨማሪ የምርመራ ቀን ተፈቀደ
አዲስ አበባ፤ ሃምሌ 24/2005 (ዋኢማ) – የፌደራሉ ከፍተኛ  ፍርድ ቤት 2ኛ የወንጀል ችሎት 11 ግለሰቦች በሚገኙበት ሁለት የሙስና ወንጀል መዝገቦች ላይ ከተጠየቀው የ14 ቀን የጊዜ ቀጠሮ 8 ቀን ፈቅዷል።በአቶ መሃመድ ኢሳ ስም በሚጠራው መዝገብ ሰባት ተጠርጣሪዎች የተጠቀሱ ሲሆን ፥ በመጀመሪያው ዙር ከአዲስ አበባ ውጪ ወደ አዳማ ፣ አዋሽ እና ሚሌ በመሳሰሉ አካባቢዎች የተሰማራው የፌደራሉ ስነ ምግባርና ፀረ ሙስና ኮሚሽን የምርመራ ቡድን  በሁሉም ተጠርጣሪዎች ላይ ሲያካሂድ የነበረውን ምርመራ ለችሎቱ አቅርቧል።ተጠርጣሪዎቹ ከውጭ ወደ ሃገር ውስጥ የሚገቡ እቃዎች ሳይፈተሹ እንዲያልፉ ማድረጋቸው ፣ በመዝገቡ በ6ኛ ተራ ቁጥር ከተጠቀሱት አቶ ዳኜ ስንሻው በስተቀር በሁሉም ተጠርጣሪዎች ላይ ያለፍተሻ ሃገር ቤት ከገቡ እቃዎች ጋር በተያየዘ መመርመር አለባቸው በተባሉ ኩባንያዎች  ላይ የተጀመረው የኦዲት ስራ በተጠናከረ መልኩ እየሄደ መሆኑንም ነው ቡድኑ ያስረዳው።ከገቢ በላይ ተከማችተዋል የተባሉ ንብረቶችን ለማወቅ በተደረገው የምርመራ ስራ ከክልል ፣ ከባንኮች ፣ ክፍለ ከተሞች እና ከትራንስፖርት ባለስልጣን  የሰነድ ማስረጃዎች መሰብሰቡን ቡድኑ ባለው የጊዜ ቀጠሮ ካከናወናቸው ተግባራት መካከል ብሎ ጠቅሷል። በተጠርጣሪዎች ህገ ወጥ ግንኙነት የመንግስት ተገቢውን ቀረጥና ታክስ እንዳይሰበሰብ በትክክል ወደ ሀገር ውስጥ የገቡ እቃዎች ልዩነት በመፍጠር ለተጀመረው  የምርመራ ስራ የምስክሮችን ቃል መቀበል ከፊት ለፊት የሚጠብቀን ተግባር በመሆኑ ተጨማሪ የ14 ቀናት የጊዜ ቀጠሮ ይሰጠኝ ሲል ጠይቋል የምርመራ ቡድኑ።የተጠርጣሪ ጠበቆች የኮሚሽኑ የምርመራ ቡድን አሳማኝ ያልሆነ የጊዜ ቀጠሮ ማመልከቻ አቅርቧል ፣ በተደጋጋሚ የሚቀርቡ ምክንያቶች ተመሳሳይ ይዘት ያላቸው ናቸው ፣ የጊዜ ቀጠሮ ጥያቄው ገደብ ይበጅለት የሚሉ አቤቱታዎችን ከደንበኞቻቸው የዋስትና መብት ይከበር ጥያቄ ጋር  አቅርበዋል።የኮሚሽኑ የምርመራ ቡድን ተጠርጣሪዎች ፈጸሙ የተባለው ወንጀል በመመሳጠር የተፈጸመ ከመሆኑ ጋር ተያይዞ ብዙ ጊዜ  መፈለጉ ጠበቆች ላቀረቡት ተቃውሞ ምላሽ ይሆናል ብሎ አንስቷል።የጊዜ ቀጠሮ ማመልከቻው አንድ አይነት ይዘት ያለው ሳይሆን ተከታታይነት የሚታይበት መሆኑን እና ሌሎች ምክንያቶችን በማቅረብ ችሎቱ የጠበቆችን  የዋስትና ጥያቄ ውድቅ እንዲያደርግ ቡድኑ ጠይቋል።ችሎቱ የምርመራ መዝገቡን በመመርመር ብሎም የግራ ቀኝ ክርክሩን በማጤን ምርመራው በአብዛኛው እየተገባደደ ነው በማለት የምርመራ ቡድኑ ከጠየቀው የ14 ቀናት የጊዜ ቀጠሮ ጥያቄ 8 ቀን በመፍቀድ  የምርመራ ውጤቱን ለመከታተል ለነሃሴ 1 ቀን 2005 ዓ.ም ተለዋጭ ቀጠሮ ይዟል።በሌላ በኩል አቶ ጥጋቡ ግደይ ፣ አቶ ምሳሌ ወልደስላሴ ፣ አቶ ንጉሴ ክብረት እና ባለሃብቱ አቶ ባህሩ አብርሃ የሚገኙበትን መዝገብም ችሎቱ ተመልክቷል።በዚህ መዝገብ ቀረጥና ታክስ እንዳይሰበሰብ ከተደረጉ የወንጀል ድርጊቶች  ጋር የሚያያዙ የምርመራ ስራዎች  ሙሉ በሙሉ ባይሆንም መከናወናቸው  ባለፈው የጊዜ ቀጠሮ ለምርመራ ቡድኑ በተፈቀደው  የጊዜ ቀጠሮ ከተከናወኑ ተግባራት ይጠቀሳሉ።የምርመራ ቡድኑ ለቀሪ የምርመራ ስራዎቹ የ14 ቀናት የተጨማሪ ምርመራ ጊዜ ሲጠይቅ ፥ የተጠርጣሪ ጠበቆች በበኩላቸው የደንበኞቻቸውን የዋስትና ጥያቄ ሊያስከብሩ ይችላሉ ብለው ያመኑባቸውን ምክንያቶች በማቅረብ አቤቱታ አቅርበዋል። ችሎቱ የግራ ቀኙን መርምሮ  ለምመራ ቡድኑ 8 ቀን ብቻ ይበቃችኋል በማለት የምርመራ ውጤቱን ለመከታተል ለነሃሴ 1 ቀን 2005 ዓ.ም ተለዋጭ ቀጠሮ ይዟል።ችሎቱ የመጨረሻ ቀጠሮ በማለት ያዘዘው በሌሎች ሁለት መዝገቦች ተጠርጥረው በቁጥር ስር የዋሉት የአቶ  መልካሙ እንድሪያስ እና አቶ አሸብር ተሰማ ወንድሞችን የአቶ ይስሃቅ እንድሪያስ እና አቶ ሲሳይ ተሰማ የሚገኙበትን መዝገብ ነው።ግለሰቦቹ ህገ ወጥ ገንዘብን ህጋዊ  አስመስሎ በመያዝ ወይም/ Money laundry /  በሚል ወንጀል ነው የተከሰሱት። አቶ ይስሃቅ እንድሪያስ በአንድ የሃይማኖተ ድርጅት ውስጥ 2 ሺህ ብር የማይሞላ ወርሃዊ ደመወዝ ተከፍሏቸው ከሰባት የሚበልጡ ቤተባቸውን ያስተዳድራሉ።ወንድማቸውም ከተጠረጠሩበት ወንጀል ጋር ተያይዞ  ያለአግባብ ተከማችቷል በተባሉ ንብረቶች ላይ የምርመራ ቡድኑ ክትትል ሲያደርግ ፥ እርሳቸው  በስማቸው ከ500 ሺህ ብር በላይ ግምት ያለው ‘ዶልፊን’ የተሰኘ መኪና እንዳላችው ተደርሶበታል።የምርመራ ቡድኑ መኪናዋን ያገደ ሲሆን ፥ በሌሎች ንብረቶቻቸው ላይ ተጨማሪ ምርመራ እያካሄደ መሆኑንም ነው የገለጸው። የአቶ አሸብር ተሰማ ወንድም የሆኑት ደግሞ በመዝገቡ 2ኛው ተጠርጣሪ አቶ ሲሳይ ተሰማ ሲሆኑ ፥ እርሳቸውም የንግድ ድርጅት እና ዘመናዊ ቤት ተገኝቶባቸው ኮሚሽኑ አግዶ ምርመራ እያካሄደበት ይገኛል።ችሎቱ የምርመራ ቡድኑ እስካሁን በመዝገቡ ያካሄደው ምርመራ አመርቂ አለመሆኑን ጠቅሶ  ፥ 6 ተጨማሪ የምርመራ ቀናትን በመፍቀድ የምርመራ ውጤቱን ለመጠባበቅ ለሃምሌ 29 ቀን 2005  ዓ.ም ተለዋጭ ቀጠሮ መያዙን ፋና ብሮድካስትንግ ዘግቧል።